## Pravilnik o tehničkim uvjetima radnog prostora i opreme za ispitivanje i žigosanje predmeta od plemenitih kovina

### NN 107/1993 (30.11.1993.), Pravilnik o tehničkim uvjetima radnog prostora i opreme za ispitivanje i žigosanje predmeta od plemenitih kovina

# DRŽAVNI ZAVOD ZA NORMIZACIJU I MJERITELJSTVO

Na temelju članka 18. stavak 4. Zakona o nadzoru predmeta od plemenitih
kovina ("Narodne novine", br. 76/93) ravnatelj Državnog zavoda
za normizaciju i mjeriteljstvo donosi

## PRAVILNIK

### o tehničkim uvjetima radnog prostora i opreme za ispitivanje i žigosanje predmeta od plemenitih kovina

Članak 1.

Ovim pravilnikom propisuju se tehnički uvjeti, kojima mora udovoljavati
radni prostor i oprema za ispitivanje i žigosanje predmeta od plemenitih
kovina, ako se ispitivanje i žigosanje predmeta od plemenitih kovina obavlja
u poslovnim prostorijama proizvođača ili uvoznika predmeta od plemenitih
kovina.

Članak 2.

Radni prostor za ispitivanje i žigosanje predmeta od plemenitih kovina
mora se sastojati od najmanje dvije odvojene prostorije :

1. Prostorije za pregled i žigosanje predmeta s prijemnim mjestom i

2. Laboratorija, koji je opremljen za mjerenja i obavljanje kvantitativnih
analiza.

Članak 3.

Radni prostor mora udovoljavati slijedećim zahtjevima :

- treba biti čist, suh, dovoljno prostran za smještaj opreme i izrađen
u skladu s tehničkim normativima,

- treba udovoljavati uvjetima higijensko-tehničke zaštite.

Članak 4.

Ulazna vrata radnog prostora moraju biti dobro osigurana.

Članak 5.

U prostoriji za pregled i žigosanje predmeta moraju se nalaziti stol
za žigosanje predmeta i blagajna za čuvanje predmeta.

Članak 6.

U prostoriji za pregled i žigosanje nije dopušteno držati predmete,
koji nisu neophodni za pregled i žigosanje, niti se u njoj za vrijeme pregleda
i žigosanja smiju obavljati neki drugi poslovi.

Članak 7.

U laboratoriju se obvezno treba nalaziti uređaj za isisavanje onečišćenog
zraka (digestor).

Članak 8.

U laboratoriju se također treba nalaziti:

- mokri čvor za rad sa kemikalijama i

- poseban ormar za čuvanje kemikalija.

Članak 9.

Oprema za ispitivanje i žigosanje predmeta sastoji se od :

1. opreme za ispitivanje na kamenu, i to:

- ispitnih kamena,

- ispitnih igli,

- ispitnih kiselina i

- sitnog materijala.

2. opreme za kvantitativnu analizu, i to:

- analitičke vage,

- peći za kupelaciju,

- stroja za valjanje lima,

- pješčane kupelji,

- kupela.

- pribora kao npr. kliješta, hvataljke, žlice i slično,

- čekića, nakovnja, lončića za žarenje i

- laboratorijskog pribora za kemijske i fizikalno-kemijske analize kao
npr. birete, pipete i ostali laboratorijski pribor.

Članak 10.

Danom stupanja na snagu ovog pravilnika prestaje vrijediti Pravilnik
o tehničkim uvjetima za ispitivanje i žigosanje predmeta od dragocjenih
kovina ("Narodne novine". br. 53/91).

Članak 11.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-02/93-04/7

Urbroj : 558-03/ 1-93-1

Zagreb. 25. listopada 1993.

Ravnatelj Državnog zavoda za normizaciju i mjeriteljstvo

**Aleksandar Čaklović, dipl. inž., v. r.**

Pravilnik, NN 107/1993-2041
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)